Komission asetus (EY) N:o 860/97, annettu 14 päivänä toukokuuta 1997, asetuksen (ETY) N:o 3046/92 muuttamisesta tavaroiden arvon osalta



Virallinen lehti nro L 123 , 15/05/1997 s. 0012 - 0013



KOMISSION ASETUS (EY) N:o 860/97, annettu 14 päivänä toukokuuta 1997, asetuksen (ETY) N:o 3046/92 muuttamisesta tavaroiden arvon osalta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon jäsenvaltioiden välisen tavarakaupan tilastoista 7 päivänä marraskuuta 1991 annetun neuvoston asetuksen (ETY) N:o 3330/91 (1), sellaisena kuin se on muutettuna komission asetuksella (ETY) N:o 3046/92 (2), ja erityisesti sen 30 artiklan, sekä katsoo, että asetuksen (ETY) N:o 3046/92 12 artiklassa annetaan tavaroiden arvoa koskevat yksityiskohtaiset säännöt, sisämarkkinoita koskevan lainsäädännön yksinkertaistaminen, sellaisena kuin se on esitetty SLIM-aloitteena (sisämarkkinoiden lainsäädännön yksinkertaistaminen), parantaa yritysten kilpailukykyä ja niiden mahdollisuuksia luoda työpaikkoja; Euroopan unionin jäsenvaltioiden välistä tavarakauppaa koskevat tilastot (Intrastat) on hyväksytty SLIM-aloitteen kokeiluhankkeeksi, jonka tarkoituksena on keventää tilastotietojen ilmoitusvelvollisille aiheutuvaa taakkaa, tilastoarvon poistaminen ilmoituksesta on erityisesti pienille ja keskisuurille yrityksille merkittävä yksinkertaistamistoimenpide, tilastoarvon käsitteen säilyttämisestä on etua tavarakauppaa, kansantalouden tilinpitoa ja maksutaseita koskevissa tilastoissa; ainoastaan suuriin yrityksiin rajoittuva kyseisten tietojen keruu muodostaa riittävän arviointiperustan; on tarpeen tutkia tämän toimenpiteen vaikutukset ajanjaksona, joka ei ylitä kahta vuotta, ja tässä asetuksessa säädetyt toimenpiteet ovat jäsenvaltioiden välisen tavarakaupan tilastointia käsittelevän komitean lausunnon mukaiset, ON ANTANUT TÄMÄN ASETUKSEN: 1 artikla Korvataan asetuksen (ETY) N:o 3046/92 12 artikla seuraavasti: "12 artikla 1. Perusasetuksen 23 artiklan 1 kohdan d alakohdassa tarkoitettu tavaroiden arvo ilmoitetaan tilastoilmoituksessa jäljempänä 2 ja 3 kohdassa määriteltyjen yksityiskohtaisten sääntöjen mukaisesti. 2. Tilastoilmoituksen kohdassa "laskutettu määrä" ilmoitettava tavaroiden arvo on verotusarvo, joka direktiivin 77/388/ETY mukaisesti määritetään verotusta varten. Valmisteveron alaisten tuotteiden osalta ei kyseisten verojen määrä kuitenkaan kuulu tavaroiden arvoon. Jos verotusarvoa ei pidä ilmoittaa verotusta varten, tavaroiden arvo vastaa kauppalaskun määrää ilman arvonlisäveron osuutta tai sen puuttuessa summaa, joka olisi laskutettu myynnin tai oston yhteydessä. Sopimustyön osalta kyseisen kaltaisen työn yhteydessä tai seurauksena ilmoitettava tavaroiden arvo vastaa kokonaissummaa, joka olisi laskutettu myynnin tai oston yhteydessä. 3. Ne ilmoitusvelvolliset, joiden saapuneiden tai lähteneiden tavaroiden vuotuinen arvo ylittää kunkin jäsenvaltion asettaman rajan, ilmoittavat tilastoilmoituksen tähän tarkoitukseen varatussa kohdassa myös tavaroiden tilastoarvon sellaisena kuin on määritelty 5 kohdassa. Jäsenvaltiot asettavat nämä rajat erikseen saapuneiden ja lähteneiden tavaroiden osalta siten, että 95 prosenttia ilmoitusvelvollisista vapautuu tilastoarvon ilmoittamisesta. Jäsenvaltiot voivat kuitenkin asettaa rajat vielä korkeammalle, jos ne varmistavat, että tilastoarvo kerätään vähintään 70 prosentille saapuneiden tai lähteneiden tavaroiden kokonaisarvosta. Tilastoarvon ilmoitusvelvollisuudesta vapautettujen 95 prosentin rajaa voidaan laskea 90 prosenttiin, jos 70 prosentin keräystavoitetta saapuneiden tai lähteneiden tavaroiden kokonaisarvosta ei saavuteta. Jäsenvaltiot laskevat nämä rajat niiden muiden jäsenvaltioiden kanssa käymän kaupan sellaisten viimeisten tulosten perusteella, jotka ovat saatavilla kahdentoista kuukauden ajalta. Jäsenvaltiot julkistavat kyseisten rajojen käyttöönottoon liittyvät tiedot viimeistään 31 päivänä lokakuuta 1997. Jäsenvaltiot voivat muuttaa rajoja kalenterivuosittain, sikäli kuin toisen alakohdan edellytykset täyttyvät. Asianomaiset jäsenvaltiot julkistavat rajojen muuttamiseen liittyvät tiedot viimeistään 31 päivänä lokakuuta muuttamista edeltävänä vuonna. 4. Poikkeuksena 3 kohtaan jäsenvaltiot voivat vapauttaa ilmoitusvelvolliset tavaroiden tilastoarvon ilmoittamisesta. Tässä tapauksessa kyseiset jäsenvaltiot laskevat tavaroiden tilastoarvon tavaralajeittain sellaisena kuin se on määritelty 5 kohdassa. 5. Tilastoarvo perustuu ilmoitusvelvollisten 2 kohdan mukaisesti ilmoittamaan tavaroiden arvoon. Siihen sisältyvät ainoastaan sellaiset lisäkulut, kuten kuljetus- ja vakuutuskustannukset, jotka kuuluvat siihen matkan osaan, joka - lähteneiden tavaroiden osalta tapahtuu lähettävän jäsenvaltion tilastoalueella - saapuneiden tavaroiden osalta tapahtuu vastaanottavan jäsenvaltion tilastoalueen ulkopuolella. 6. Edellä olevissa kohdissa määritelty tavaroiden arvo ilmaistaan kansallisessa valuutassa siten, että sovellettava vaihtokurssi on: - verotusarvon määrittämisessä verotusta varten sovellettava kurssi, jos sellainen on vahvistettu, - muissa tapauksissa ilmoituksen laatimishetkellä voimassa oleva virallinen vaihtokurssi tai tullausarvon laskemisessa sovellettava kurssi jäsenvaltioiden antamien erityissäännösten puuttuessa. 7. Komissiolle toimitettavissa tuloksissa ilmoitettu tavaroiden arvo on perusasetuksen 26 artiklan mukaisesti 5 kohdassa tarkoitettu tilastoarvo. 8. Jäsenvaltioiden on komission pyynnöstä toimitettava sille 3 kohdan täytäntöönpanon arvioimiseen tarvittavat tiedot. 9. Komissio tutkii 1 päivään tammikuuta 2000 mennessä tämän artiklan ja erityisesti sen 3 kohdan täytäntöönpanon ja ehdottaa tarvittaessa muutoksia arvoon liittyviin säännöksiin." 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan 1 päivästä tammikuuta 1998 alkaen. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 14 päivänä toukokuuta 1997. Komission puolesta Yves-Thibault DE SILGUY Komission jäsen (1) EYVL N:o L 316, 16.11.1991, s. 1 (2) EYVL N:o L 307, 23.10.1992, s. 27